વડા પ્રધાન નરેન્દ્ર મોદી અને મુખ્યપ્રધાન વિજય રૃપાણીના ફોટા સાથે ખાનગી શાળાઓમાં શિક્ષણ લેતા વિદ્યાર્થીઓની ફી રૃા. ૧૫૦૦૦ (પ્રાથમિક) ૨૫૦૦૦ (માધ્યમિક) અને રૃા. ૨૭૦૦૦ (ઉચ્ચ માધ્યમિકના) વિદ્યાર્થીઓની ફી કરી આપ્યાની જાહેરાતો કરીને ચૂંટણીમાં લાભ લઈ લીધા પછી ભાજપ સરકારે ફીના મુદ્દે ગુંલાટ મારીને લોકો સાથે છેતરપિંડી કરી હોવાનો સ્પષ્ટ મત આજે શિક્ષણ બોર્ડ સમક્ષ કરવામાં આવેલી લેખિત રજૂઆતમાં પેરેન્ટ્સ એકતા મંચે કર્યો હતો. તેમની આ રજૂઆતોને ધ્યાનમાં લઈ પગલાં ન લેવાય તો મંચ સુપ્રીમ કોર્ટમાં સ્પેશિયલ લીવ પીટીશન કરશે તેવી ચીમકી પણ આપવામાં આવી છે. વાલીઓ સાથેની છેતરપિંડી ચલાવી લેવાશે નહિ. ગુજરાત સરકારે નક્કી કરેલી રૃા. ૧૫,૦૦૦, ૨૫૦૦૦ અને ૨૭૦૦૦ની ફીના માળખાનો દરેક શાળાઓ પાસે ફરજિયાત અમલ કરાવવો જોઈએ.